Circuit de Spa-Francorchamps

Circuit de Spa-Francorchamps is 'n doelgeboude motorrenbaan geleë in Francorchamps, Stavelot, België. Die baan word gebruik vir Grand Prix Formule Eenwedrenne en het vele kere die Belgiese Grand Prix aangebied.

Sedert sy ingebruikneming is Spa-Francorchamps bekend vir sy onvoorspelbare weer. Op 'n stadium in sy geskiedenis het dit elke jaar gereën by die Belgiese Grand Prix vir twintig opeenvolgende jare. Renjaers is soms op 'n skoon, droë deel van die baan, net om op 'n ander deel reën en 'n glibberige oppervlak te ondervind.
duimnael|links|360px|Lugfoto van die uitleg van Spa-Francorchamps

 Geskiedenis 
 1921 tot 1970 
Vir die eerste 14 km-baan is die openbare pad tussen Francorchamps en Malmedy na Burnenville vanaf 1921 gebruik, daarna die pad van Stavelot na Masta en vandaar via die Route de l'Eau rouge na Francorchamps. Die eerste motorfietsren is in 1921 gereël, die eerste motorren is in 1922 gehou. In 1924, een jaar na Le Mans, het die eerste 24-uur motorfietsren hier plaasgevind.

Sedert 1950 is die Belgiese Formule 1 Grand Prix elke jaar hier gehou. Na 'n paar noodlottige ongelukke in die 1960's het die bestuurders se protes teen die ultravinnige en onveilige baan gegroei, en in 1970 is die laaste Grand Prix vir eers hier gehou. In afwagting van die bou van 'n nuwe baan moes België in 1971 sonder 'n F1 klaarkom, waarna dit hom tot die bane van Nivelles (in 1972 en 1974) en Zolder (1973 tot 1984) gewend het.

 1983 tot hede 
Omdat aanpassings aan pawiljoene en veiligheid nog nie voltooi was nie, het die Belgiese F1 Grand Prix egter eers in 1983 na Francorchamps teruggekeer. In 1984 het Zolder vir die laaste keer die Grand Prix gereël.

Tot 2000 het sowat die helfte van die nuwe roete ook bestaan ​​uit gewone nasionale paaie, oop vir normale verkeer buite kompetisiedae. Sedert 2000 is die baan egter 'n permanent geslote renbaan en 'n nuwe openbare pad is oos van die baan gebou.

 Uitleg 
regs|360px
Die Spa-Francorchamps-baan word deur baie jaers as die mooiste renbaan in die wêreld beskou. Ten spyte van opknappings is dit 'n outentieke en geskiedkundige renbaan wat die natuurlike hange van die landskap volg.

Daar is twee kuipelane by Francorchamps. Die oorspronklike kuipelaan is benede La Source en voor die Raidillon met die uitgang na daardie draai. Die nuwe een, wat vir Formule 1 gebou is, begin bo halfpad deur die Busstop met die afrit net ná La Source.

Die Raidillon aan de Eau Rouge is miskien die bekendste deel van die baan. Dit is 'n lang draai, net na die ou kuipelaan, wat die jaers aan die regterkant na bo die dennebos lei. In Formule 1 word hierdie draai normaalweg volspoed geneem.

La Source is 'n haarnaalddraai, net voor die ou kuipe. Die draai gaan af na regs, F1-motors kan tydens die wedren sowat 75 km/h haal. Sy ligging kort ná die wegspringstreep gee gereeld aanleiding tot botsings aan die begin van wedrenne wanneer die motors in die peloton die draai inry.

Die Busstop is 'n omstrede chicane wat ontwerp is om die spoed te verminder om in La Source te sny. Die naam vir die chicane verwys na die bushalte wat daar was toe die baan nog gedeeltelik uit openbare paaie bestaan ​​het. Die konstruksie daarvan was 'n veiligheidsvereiste om Formule 1 terug te bring na Spa-Francorchamps. Om die nodige geld vir die bouwerk te bekom, is die konstruksie as 'n openbare nutswerk verskans, naamlik die bou van 'n nuwe bushalte en stoorplek vir padsout.

 Verbod op tabakadvertensies 
In 2003 het die Belgiese Grand Prix vir 'n jaar lank van die F1-kalender verdwyn onder druk van die F1-baas Bernie Ecclestone omdat België nie meer tabakadvertensies toegelaat het nie. Ná baie bohaai is ’n politieke kompromie bereik sodat F1-motors sedert 2004 weer in die Ardenne ry.

Kategorie:Belgiese Grand Prix
Kategorie:Luik (provinsie)
Kategorie:Renbane in België